FAK bring hulde aan “een van SA se grootste staatsmanne” | Maroela Media
FAK bring hulde aan “een van SA se grootste staatsmanne”
Die Federasie van Afrikaanse Kultuurvereniginge (FAK) het met leedwese kennis geneem van die afsterwe van oud-President Mandela.
“Die FAK betuig ons innige meegevoel met die Mandela-familie,” het dr. Danie Langner, besturende direkteur van die FAK, gesê. “Die FAK huldig oud-president Mandela as een van die grootste Suid-Afrikaanse staatsmanne. Hy het bo die grense van partypolitiek uitgestyg en Suid-Afrikaners oor alle grense heen saamgebind. Vir baie Suid-Afrikaners was hy ŉ simbool van die potensiaal wat in die land se toekoms opgesluit lê. Waarskynlik sal hy oor tyd gehuldig word as een van die grootste Suid-Afrikaners van alle tye.”
Volgens Langner huldig die FAK oud-president Mandela ook vir sy gesindheid teenoor Afrikaanse taal- en kultuur. “Hy het nie net in sy eerste parlementêre toespraak Die Kind van een van die grootste Afrikaanse digters, Ingrid Jonker, gelees nie, maar ook toegesien dat ŉ Afrikaanse strofe deel is van Suid-Afrika se Nasionale Lied.”
“Die FAK huldig oud-president Mandela ook vir die wyse waarop hy ŉ versoenende hand uitgesteek het na Afrikaners. Hy was ŉ akkommoderende leier wat oop was vir gesprek,” het Langner afgesluit.
Krematorium onder die loep geneem
Voortrekkers betuig meegevoel ná Mandela sterf